Behind the scenes of Jordan's discreet ties with Israel - Haaretz - Israel News | Haaretz.com
Cheshvan 12, 5779 Time in Israel: 6:40 AM
Israel needs Jordan as a security buffer while Jordan needs Israel's water and economic stability. Farm Membership, 2018 — SweetRoot Farm
Select Payment method: check ($10 deposit by card required here)card
Select Membership Size LargeSmall
Select Season Spring (8 weeks)Summer (15 weeks)Fall (8 weeks)3-season (31 weeks) On Junie 23, 2018 By baptistekerkkemptonparkIn 'Backsliding',Evangelie,Geloof,Verlossing
On April 27, 2018 April 29, 2018 By baptistekerkkemptonparkIn 'Backsliding',Gebed,Kerktug
In 2013 het ek in ‘n preek gesê dat beantwoorde God se bestaan bewys. ‘n Ateïs het op die preek gereageer en gesê dat gebed nie beantwoord word nie. ‘Die feit dat jý dit nog nie ervaar het nie, beteken nie dat dit nie gebeur nie,’ het ek teruggeskryf.
Ek en elke ander gelowige kan persoonlike en spesifieke voorbeelde van beantwoorde gebed gee. My dogter het verlede Sondag in die biduur gevra dat die Here nuwe mense na die aanddiens toe moet stuur: ‘Here, sal U asb. gee dat hulle tuis voel en deel word van die gemeente, al was hulle dalk al by ander gemeentes waar hulle nie tuis gevoel het nie,’ het sy gebid.
‘n Gesin wat al ‘n paar keer gekom het was daar. Hulle het na die diens met my gepraat. ‘Ons voel tuis by julle gemeente en wil graag deel word; ons was al by ander gemeentes, maar het nie tuis gevoel nie,’ het hulle gesê. Die Here het my dogter se gebed spesifiek beantwoord.
Net soos wat die Here klein gebede beantwoord, beantwoord Hy grotes. Ons aanbid ‘n God “wat mag het om te doen ver bo alles wat ons bid of dink, volgens die krag wat in ons werk” (Ef. 3:20). Jak. 5:16b-20 is een van vele tekste wat hierdie waarheid onderstreep.
Die gebed van die regverdige (v.16b)
‘n Skatryk Christen sakeman in Pretoria se besigheid was besig om te vou. Hy het vir Martin Holdt gebel. Nadat hulle Josafat se gebed in 2Kron. 20 bespreek het, het Martin voorgestel dat hulle oor die saak vas. Die sakeman het sy Christen werknemers gevra om saam te vas.
Die dag nadat hulle gevas het toe bel die sakeman vir Martin. ‘My besigheid het gratis publisiteit op ‘n internasionale nuuskanaal gehad!’ het hy gesê. ‘Die fone hou nie op lui nie; ons kan nie voor bly met al die werk nie!’
Gebed is kragtiger as wat ons besef: “Die vurige gebed van ‘n regverdige het groot krag.” (v.16b). Die Grieks kan ook beteken: ‘Die gebed van die regverdige het groot krag as dit in werking tree.’ Jakobus sê m.a.w. dat gebed nie kragtig is wanneer ons boeke daaroor lees luister nie, maar as ons dit doen (1:22).
En tog werk dit nie vir selfregverdige en onregverdige mense nie (Spr. 15:8, 29, 28:9, Jes. 1:15, 59:2, Sag. 7:13, Matt. 6:5, 1Pet. 3:12), maar vir regverdiges (v.16b, 1Pet. 3:12). Wie is regverdig? As jy jou van jou sonde bekeer en in Jesus glo, verklaar God jou regverdig (Rom. 3:28, 4:5, 2Kor. 5:21, Fil. 3:9). Die Heilige Gees stel jou ook in staat om regverdig te lewe (Rom. 8:4).
Dit is m.a.w. Christene wie se gebede beantwoord word. As die Here jou nie antwoord nie is dit omdat jy selfregverdig of onregverdig is. Lees Romeine en Johannes en vra die Here om vir jou te wys wie jy is. Lees dit weer ‘n keer en vra Hom om vir jou te wys wie Hy is. Bekeer jou van wie jy is en glo in wie Hy is.
As jy dit gedoen het sal uit persoonlike ervaring kan getuig dat die gebed van die regverdige groot krag het (v.16b). In antwoord op gebed help die Here mense wat ly (v.13), genees Hy siekes (v.14-15) en vergewe Hy sondaars (v.16a).
Maar eintlik is dit nie die inhoud van ons gebede of die aksie daarvan wat krag het nie, maar die Een tot wie ons bid. Die rede hoekom niks onmoontlik is vir die mens wat in geloof bid nie (Matt. 17:20, 21:21-22, Mark. 9:23-24, 11:22-24, Luk. 17:5-6), is omdat niks onmoontlik is vir die God tot wie ons bid nie (Jer. 32:17, 27, Matt. 19:26, Luk. 1:37).
Dit beteken dat die moontlikhede oneindig is, ver bo wat ons kan bid of dink. Wat is jou behoefte? Sê dit vir die Here. Maak egter eers seker van die volgende:
Bely jou sonde en bekeer jou daarvan. “As ek ongeregtigheid bedoel het in my hart, sou die Here nie gehoor het nie.” (Ps. 66:18).
Probeer om gebroke verhoudings te herstel en vergewe dié wat teen jou gesondig het (Matt. 5:23-24, Mark. 11:25-26, 1Pet. 3:7).
Kry ‘n belofte om aan vas te hou en herinner die Here daaraan (Jes. 62:6-7). Bid m.a.w. volgens sy wil (1Joh. 5:14-15).
Glo dat God sy beloftes hou en dat Hy jou sal help (Jak. 1:6-7).
Volhard (Luk. 18:1, 7).
As jy die bg. dinge in plek het geld Jesus se beloftes in Joh. 15:7, 16:23: “As julle in My bly en my woorde in julle, sal julle vra net wat julle wil hê, en julle sal dit verkry… alles wat julle die Vader sal vra in my Naam, sal Hy julle gee.”
Elia se gebed (v.17-18)
Die Jode het Elia as ‘n soort supermens beskou. Op sy woord het God die reën vir 31/2 jaar teruggehou en dit daarna weer op die aarde laat val (v.17-18, 1Kon. 17:1, 18:1, 42, Luk. 4:25).
Op sy woord het die weduwee se meel en olie nie opgeraak nie, is ‘n dooie opgewek, het vuur uit die hemel die offer en later die koning se soldate verteer, en is hy nie dood nie maar met ‘n strydwa van vuur in die hemel opgeneem (1Kon. 17-18, 2Kon. 1-2). Verder het die Jode hom voor die groot dag van die Here verwag (Mal. 4:5).
Maar volgens Jakobus het God hom nie verhoor omdat hy uniek was nie. Hy was ‘n mens met swakhede en gebreke soos ons (v.17, 1Kon. 19, vgl. Hand. 10:26, 14:15). Hoekom het die Here hom dan verhoor?
Hy het ernstig gebid (v.17, Hos. 12:4, Kol. 4:12). Hy was soos ‘n sekere ds. André Erasmus van wie Martin Holdt ons vertel het. Martin het ‘n reeks dienste by ds. Erasmus se kerk gaan hou. Die gemeente was verdeeld. ‘Sal jy asb. saam met my hiervoor bid?’ het ds. Erasmus hom gevra.
‘Ek het vir omtrent 5 minute gebid en toe opgehou,’ het Martin gesê. Ds. Erasmus het begin. ‘n Halfuur later het hy nog steeds gebid. ‘My knieë het seer geraak,’ het Martin vertel. ‘‘n Uur het verbygegaan en toe ‘n uur en ‘n half. Hy was steeds besig om die poorte van die hemel te bestorm.’
Na twee ure het ds. Erasmus se vrou aan die studeerkamer se deur kom klop. ‘André, daar is telefoon,’ het sy gesê. Dit was 23:00. Die ander groep het gebel en bely dat hulle verkeerd was. ‘Vergewe ons,’ het hulle gevra. Die Here het ds. Erasmus se gebed verhoor. Maar dit het nie maklik gekom nie. Soos Elia moes hy ernstig bid (v.17).
Elia kon ernstig bid, omdat hy geweet het die Here sal hom verhoor. Hy het op tekste soos Deut. 28:15, 23-24 gesteun: “Maar as jy nie luister na die stem van die HERE jou God, om sorgvuldig te hou al sy gebooie en sy insettinge wat ek jou vandag beveel nie, dan sal al hierdie vloeke oor jou kom en jou inhaal… jou hemel wat bo jou hoof is, sal koper, en die aarde wat onder jou is, yster wees. Die HERE sal die reën van jou land poeier en stof maak; van die hemel sal dit op jou afkom totdat jy verdelg is.”
So het een man se gebed die land se weerpatrone, ekonomie, landbou, veeboerdery, ens. beïnvloed. Presies 31/2 jaar later toe sê die Here vir Elia dat Hy reën gaan stuur (v.17-18, Kon. 18:1). Hy het God se Woord geglo en daarvoor gebid (1Kon. 18:42). Toe die Here reën gee het die grond sy plante, vrugte en gewasse voortgebring (v.18, 1Kon. 18:45).
Maar weereens het dit nie dadelik gekom nie. Hy moes ernstig in gebed volhard. Volgens 1Kon. 18:41-45 het hy sewe keer gebid. Die Here se belofte in 1Kon. 18:1 het gemaak dat hy nie na die eerste keer ophou nie, maar volhard.
Toe die antwoord kom het almal geweet dat dit nie Baäl is nie, maar die Here (1Kon. 18). Net die ware God kan reën gee: “Is daar onder die nietige afgode van die nasies wat reën kan maak? Of kan die hemel reënbuie gee? Is U dit nie, o HERE onse God? En ons wag op U, want U doen al hierdie dinge.” (Jer. 14:22).
Dus het die Kaap nie onlangs reën gekry a.g.v. die gewone reën-droogte siklus nie. Dit was nie die Illuminati met hulle sg. basis in Alaska wat die weer beheer nie. Dit is ook nie Kenneth Copeland of die res van die Word of Faith ‘clan’ wat lewe spreek en die weer beheer nie.
God beheer die weer; dit is Hý wat reën stuur (Ps. 104:13, 147:8, Job 5:9, 36:27-37:13). Hoe doen Hy dit? As 25 mm reën op 260 hektaar of 2.6 km2 val, is dit 66 miljoen liter water. Waar kom die water vandaan? Dit moet uit die see verdamp en deur kondensasie om stof partikels wat 0.00001 cm wyd is saampak.
Dit is hoe wolke vorm. Die wolke beweeg vir ‘n paar 100 km van die see af binneland toe. Deur ‘n magnetiese en elektriese proses pak die klein waterdruppels saam en vorm dit groter druppels. Die druppels moet swaar genoeg wees om tot op die aarde te val, maar nie so swaar dat dit die plante stukkend slaan nie.
Hoe groot is die God wat hierdie dinge doen, en hoe kragtig die gebede waarop Hy gunstig reageer? Omtrent 200 jaar gelede was daar ‘n kwaai droogte in Amerika. ‘n Baptiste leraar genaamd Stephen Gano het die Here gesmeek om die droogte te breek. Toe ‘n paar jong mense sy gebed hoor, het hulle gesê: ‘We must hasten home; for after such a prayer, the rain will overtake us.’ Binne ‘n uur het die reën in emmers neergesak.
Laat my asb. toe om enkele voorbeelde uit my eie ervaring te deel, sodat niemand dink sulke dinge gebeur nie vandag nie. Mense in ons gemeente het ‘n wildsplaas op Thabazimbi. Tydens die droogte in 2015 het die vrou my gevra om ernstig saam te bid dat dit op die plaas sal reën. Daar was nie ‘n kans vir reën nie.
Ek het die Here gesmeek en Hom aan Matt. 5:45 herinner: “[God] laat reën op regverdiges en onregverdiges.” Die volgende oggend toe stuur die vrou vir my ‘n boodskap: ‘Dit het gereën! Dit het gereën!’
In Nov. 2016 het weerkenners gesê dat die land se damme 5 jaar sal vat om vol te word. Ek het vir ‘n ongelowige vriend gesê dat ek oor die droogte gaan preek. Drie dae later het ‘n storm uitgebreek en het ons binne een uur 90 mm gehad. My vriend het vir my ‘n boodskap gestuur: ‘Waaroor het jy Sondag gepreek!?’ Drie maande later het die Vaaldam oorgeloop.
‘n Man in ons gemeente vertel hoe sy skoonpa in Zimbabwe op die plaas vir sy werker gesê het: ‘Die tabak op hierdie land is besig om te vrek; ons moet vir reën bid.’ Hulle het gebid. Die wolke het opgebou en net op daardie stuk land geval.
Terwyl ek in die week besig was om my preek voor te berei, het ek vir die Wes-Kaap gebid. Die volgende oggend toe stuur ‘n kollega ‘n foto van sy reënmeter wat 60 mm opgevang het. ‘Die hele wêreld hier by ons is onder water. Ons harte loop oor van dankbaarheid,’ het hy gesê. Nóg ‘n leraar uit die Kaap het op die groep gesê: ‘Lekker baie by ons in Belville gereën… 5 ure gestortreën… Baie dankbaar.’
Sulke stories wys vir my dat v.17-18 nog steeds gebeur. Dit spoor my ook aan om verder vir die Wes-Kaap te bid: “Bid tot die HERE om reën in die tyd van die laat reëns; die HERE maak die weerligte, en Hy sal aan hulle ‘n stortreën gee, plante op die veld aan iedereen.” (Sag. 10:1).
Glo jy dat die Here jou sal verhoor en dat jou gebede so effektief soos Elia of ander sg. ‘super geestelike’ Christene s’n is? Bewys jou geloof en bid. ‘Real faith is manifested by prayer’ (George Müller). Glo dat die Here sy beloftes vervul.
Moenie soos baie mense dink dat ons gebede ‘n onwillige God se arm beweeg nie. Die heidene bid so: hulle dink dat langer gebede of meer mense wat saam bid die kans op ‘n antwoord verbeter (1Kon. 18:26-29). Maar om so te bid verheerlik nie die Here nie. Ons moet eerder Jesus se woorde in Matt. 6:7-8 onthou:
“En as julle bid, gebruik nie ‘n ydele herhaling van woorde soos die heidene nie, want hulle dink dat hulle deur hul baie woorde verhoor sal word. Moet dan nie soos hulle word nie, want jul Vader weet wat julle nodig het voordat julle Hom vra.”
God is gewillig om ons te antwoord. Eintlik begin alles by Hom. As Hy beplan om iets uit te voer lê Hy dit op ons harte en lei Hy ons om daarvoor te bid (Rom. 8:26-27, 34). En as ons daarvoor bid kan ons ‘n antwoord verwag (1Joh. 5:14-15).
In 1Kon. 18:1, 41-45, 2Sam. 7:27, Eseg. 36:37, Dan. 9:2-3, Sag. 12:10 het ons voorbeelde van hoe die Here beplan om iets te doen en mense opwek om daarvoor te bid. Wees daarom sensitief vir Bybelse beloftes en laste wat die Here op jou hart lê. Moet dit nie ignoreer nie, maar bid daarvoor. ‘Where God leads you to pray He means you to receive.’
‘n Gebed vir sondaars (v.19-20)
Ernest Reisinger (1919-2004) was ‘n Amerikaanse Baptis. Nadat sy seun die Here getrou gedien het, het hy vir byna 20 jaar van die Here af weggedwaal! Ernest het met sy seun gepraat en aangehou om vir hom te bid. Sy seun het na die Here toe teruggekeer.
William Carey (1761-1834) se seun Felix het die Here leer ken en Hom getrou gedien. Maar toe sy vrou en kind sterf het hy homself oorgegee aan drank. Sy pa het briewe vir hom geskryf en na drie jaar het hy na die Goeie Herder toe teruggekeer.
Dit is waarvan Jakobus in hierdie verse praat. Bid vir die skaap ‘onder julle’ (v.19, 13-14) wat sy rug op die waarheid gedraai het en nie meer daarvolgens lewe nie (v.16a, Luk. 22:32). Doen ook moeite om Hom na die Herder, waarheid en gemeente toe terug te bring (v.19-20).
Dit is elke gelowige se plig, en nie net die predikant s’n nie (v.19-20). Die Here kan selfs ‘n kind gebruik om dit te doen. Charles Spurgeon se oupa was ‘n predikant. Een van sy lidmate – ‘n sekere mnr. Roads – het gedurig in die kroeg gaan drink. Dit het die ou mnr. Spurgeon se hart gebreek.
Jong Charles (wat toe nog maar ‘n kind was) het gesien dat dit sy oupa bedroef. Hy het in die kroeg ingestap en vir Roads gesê: ‘What doest thou here, Elijah? sitting with the ungodly; and you a member of a church, and breaking your pastor’s heart. I’m ashamed of you! I wouldn’t break my pastor’s heart, I’m sure.’
Spurgeon se woorde het die man tot sy sinne gebring, sodat hy sy sonde aan die Here en sy predikant bely het. Daarna het mnr. Roads tot aan die einde van sy lewe die Here gedien.
Om die afgedwaalde na die Here toe terug te bring moet jy die proses in Matt. 18:15-17 of 1Kor. 5 volg. Bid ook dat die Heilige Gees die persoon se oë sal oopmaak (Matt. 18:19, 1Joh. 5:16a). Wees sagmoedig, vol van liefde en nederig as jy dit doen (Gal. 6:1-2).
As jy die persoon van sy dwaalweg af terugbring sal jy sy siel van die ewige dood red, en sal Jesus se bloed sy menigte sondes bedek (v.20, Ps. 32:1-2, 1Joh. 1:7, 9). Bid daarom vir jou rebelse kinders en kleinkinders; bid ook vir ongehoorsame lidmate wat weggedwaal het.
Sommige dink dat v.19 van gelowiges praat, terwyl v.20 van Luk. 15-tipe verlorenes praat. In daardie geval moet ons bid dat die Here hulle sal red en hulle sal vergewe. George Müller vertel van ‘n vrou wat vir 38 jaar vir man se bekering gebid het: die Here het hom gered. Müller self het vir 52 jaar vir iemand se bekering gebid: God het die persoon gered.
‘n Tannie in ons gemeente het iemand ontmoet wat gered is nadat sy vriend vir 40 jaar vir hom gebid het. ‘n Evangelis genaamd D.L. Moody (1837-1899) het ‘n ateïs ontmoet en vir sy bekering gebid. Die man het vir hom gelag. ‘n Jaar later toe sien Moody hom. ‘Het die Here al my gebed verhoor?’ het hy gevra. ‘Daar is geen God nie,’ het die man gesê. Moody het aangehou om vir hom te bid. ‘n Tyd later toe hoor hy dat die man tot bekering gekom het, en dat 17 ateïste sy voorbeeld gevolg het.
Vir wie se bekering bid jy? Herinner die Here aan tekste soos Eseg. 18:32, Joh. 3:17, 1Tim. 2:4, 2Pet. 3:9, 1Joh. 5:14-16. Sorg net dat jy die Here se eer voor oë hou.
Martin Holdt het ons van ‘n pa en ma vertel wat vir hulle dogter se bekering gebid het. Niks het gebeur nie. Om uit te vind wat fout is het hulle gevas. ‘Julle bid uitsluitlik vir julle dogter se redding omdat julle nie wil hê sy moet hel toe gaan nie,’ het die Here dit aan hulle duidelik gemaak. ‘Julle bid nie omdat julle Mý wil verheerlik nie.’ Toe die ouers hulle fokus verander het hulle dogter binne ‘n maand tot bekering gekom.
God se heerlikheid moet die fokus van al jou gebede wees. Is dit nie miskien hoekom sommige van ons gebede nog nie beantwoord is nie: “Julle bid en julle ontvang nie, omdat julle verkeerd bid, om dit in julle welluste deur te bring.” (Jak. 4:3)? Bid eerder volgens Jesus se fokus in Joh. 14:13: “En wat julle ook al in my Naam mag vra, dit sal Ek doen, sodat die Vader in die Seun verheerlik kan word.”
 John Piper, Taste and See, Multnomah Publishers, Sisters: Oregon, 1995, pp. 24-26
 Iain Murray, Revival and Revivalism, The Banner of Truth Trust, Edinburgh: Scotland, 1994, p. 304
 The Autobiography of George Müller, Whitaker House, New Kensington: PA, 1985, p. 92
 Geoffrey Thomas, Ernest C. Reisinger: A Biography, The Banner of Truth Trust, Edinburgh: Scotland, 2002
 S. Pearce Carey, William Carey, The Wakeman Trust, London: England, 1993 (1923), pp. 320-323
 C.H. Spurgeon, Autobiography: vol. 1, The Banner of Truth Trust, Edinburgh: Scotland, 1962 (1897-1900), pp. 11-13
 Müller, p. 93
 Andrew Murray, The Prayer Life, Whitaker House, Springdale: PA, 1981, p. 123
 E.M. Bounds, Purpose in Prayer, Baker Book House, Grand Rapids: Michigan, 1991, pp. 98-99
‘n Waarskuwing aan Edomiete en Afrikaners
On Februarie 3, 2018 By baptistekerkkemptonparkIn 'Backsliding',Christelike lewe,Evangelie,Verlossing
‘n Groot groep mans, vroue en kinders wil deur Suid-Jordanië reis. ‘Kan julle asb. vir ons ‘n bietjie water gee?’ vra hulle: ‘ons sal daarvoor betaal.’ Die mense weier en dreig hulle met die dood (Num. 20:14-21). Die groep het omgedraai en verder gereis.
Toe hulle by hulle bestemming kom, het die mense van Suid-Jordanië alewig dinge vir hulle moeilik gemaak (1Sam. 14:47, 2Sam. 8:14, 1Kon. 11:14, 2Kon. 8:20, 14:7, Amos 1:11). Toe ‘n ander sterk weermag die groep aanval, was die mense van Suid-Jordanië bly (Ps. 137:7, Obad. 10-12). Hulle het gehelp om die groep se kamp te plunder, vlugtelinge vermoor, en oorlewendes aan die weermag oorhandig (Obad. 13-14).
Die groep se Leier het besluit om wraak te neem. Hy het die mense van Suid-Jordanië uitgewis, sodat wilde diere die land oorgeneem het (Jes. 34). Wat dink daarvan?
Wat as ek vir jou sê dat die groep Israel is, die mense van Suid-Jordanië Edom, die weermag Babilon, en die Leier wat vir Edom uitgewis het God? Aan die een kant verbly ons ons oor geregtigheid. Ons is bly as rebelse skoliere geskors word, kapers doodgeskiet word, of ‘n terroriste basis opgeblaas word.
Maar sodra die Here dit doen, sê ons dat Hy wreed en onregverdig is: ‘Hoe kan ‘n God van liefde onskuldige mense hel toe stuur?’ Maar dit is presies waar ons die fout maak, omdat geen mens onskuldig is nie, en omdat God se liefde nie sy heiligheid en geregtigheid uitskakel nie.
Wat die Here in Jes. 34 met Edom gedoen het, sal Hy met ongehoorsame Afrikaners doen. Jy sal net-nou sien wat ek bedoel.
Dagvaardiging en slagting (v.1-7)
Ek het eenkeer ‘n dagvaardiging in die pos gekry. Ek het my yskoud geskrik en nie geweet waaroor dit gaan nie. Ek was verlig toe ek sien dat dit by die verkeerde adres afgelewer is.
Die dagvaardiging in v.1 is nie by die verkeerde adres afgelewer nie. God het die nasies gedagvaar en voor sy hof gedaag. Hy was kwaad en het besluit om hulle met die banvloek te tref, om hulle uit te wis sodat daar van hulle niks oorbly nie (v.2, Jos. 6:21). Hulle lyke is nie begrawe nie, maar het op die berge ontbind (v.3). Dit wys dat die Here hulle vervloek het (1Kon. 14:11-13, 2Kon. 9:34-37).
Die hemel het vergaan en is soos ‘n boekrol opgerol; die sterre het soos ‘n wingerd of vyeboom se blare geval (v.4). Volgens v.11-15 sal daar nog diere wees as dit klaar gebeur het, wat beteken dat Jesaja simboliese taal gebruik. Sy punt is dat die nasies soos sterre en blare sal val, en dat die Here hulle soos ‘n opgerolde boekrol sal neersit (v.4). Dit is asof Hy die boek van haar geskiedenis deurgelees en tot ‘n einde gebring het.
Hy het hemel en aarde met sy swaard getref (v.5). Hy het besluit om vir Edom uit te wis (v.5). “Soos geskrywe is: Jakob het Ek liefgehad en Esau het Ek gehaat.” (Rom. 9:13). Soos die Here offerdiere met sy swaard geslag het, het Hy die sterk manne van Edom – buffels, stiere en sterk bulle (vgl. Ps. 22:13) – in Bosra geslag (v.6-7, 63:1-6). God het die offers gebring wat hulle móés bring, maar nie het nie.
Vergelding en verwoesting (v.8-17)
‘n Paar jaar gelede het een van ons kinders gevra hoekom die Here mense mag doodmaak, maar ons nie. ‘Is dit nie moord nie?’ het sy gesê. Nee dit is nie. Vir die Here om dood te maak is soos vir ‘n regering om die doodstraf toe te pas, of soos vir die polisie om ‘n misdadiger dood te skiet.
Vir Hom was dit heeltemal reg om die Edomiete met die dood te vergeld (v.8). Ek het in die inleiding gewys dat Hy dit vir sy volk se onthalwe gedoen het (v.8). Hy het Edom se strome in pik verander, en die grond in swael (v.9). Soos Sodom en Gomorra was Edom ‘n voorskou van die hel (v.10, 66:24, Jer. 49:17-18, Jud. 7, Op. 14:11, 21:8).
Alhoewel Edom vandag as die suidelike deel van Jordanië bekend staan, is daar geen Edomiete meer nie (v.10, Mal. 1:3-4). Het jy al ooit een ontmoet? Teen die einde van die Ou Testament was Edom ‘n woestyn vol dorings en distels, onrein diere en demone: ystervarke, uile, kraaie, pelikane, krimpvarkies, jakkalse, volstruise, hiënas, wildehonde, valke wat ander voëls se neste beroof (kuikendiewe), naggeeste en veldduiwels (v.11, 13-15).
Volgens v.11 het die Here die land met sy skietlood of waterpas gemeet en dit verwoes. Hy het dit so vormloos soos voor die skepping gemaak (v.11, Gen. 1:2, Jer. 4:23). Daar was nie meer prinse, edeles of eers ‘n koninkryk oor nie (v.12).
Dié wat Jesaja se profesie betwyfel het kon die res van sy boek deursoek: wat die Here aangaande Edom bepaal het sou gebeur (v.16). God se Gees sou verseker dat onrein diere die land volgens Jesaja se profesie oorneem (v.16). Soos God die Beloofde Land vir Israel afgemeet het (Num. 33:54), sou Hy Edom vir die wilde diere afmeet en hulle vir altyd daar laat woon (v.17).
Ek glo dat ons Jes. 34 op verskeie maniere kan toepas, maar ek wil op een aspek fokus, nl. versoening. Hoe vind versoening plaas, en hoe kan die mens reg wees met God? Hoe kan jy ‘n skoon gewete hê? Hoe kan jy maak dat die Here nie meer vir jou kwaad is nie? Hoe kan jy weet dat Hy jou sonde vergewe het? Hoe kan jy in vrede sterf?
Hierdie is vrae waarmee elke mens worstel. Hoe ons dit egter beantwoord is waar die probleem lê. Die meeste mense op aarde dink dat jy iets moet doen om reg te wees met God: ‘As jy genoeg goeie werke doen, sal die Here jou vergewe en kan jy in vrede sterf.’
Anders as die res glo Christene dat jy niks kan doen om jouself te red nie, maar dat alles genade is. Verlossing is m.a.w. ‘n gratis geskenk wat die Here vir jou gee – jy kan dit nie koop of verdien nie.
Mense het nog altyd op een van die bg. maniere oor verlossing gedink. Die oomblik toe sonde in die wêreld inkom het die mens self probeer om sy sonde, skuldige gewete en skande te bedek (Gen. 3:7). Dit het nie gehelp nie, en daarom het Adam en Eva tussen die bome van die tuin vir die Here weggekruip (Gen. 3:8). Hý moes die offer voorsien sodat hulle sonde bedek en vergewe kon word (Gen. 3:21).
Soos sy ouers het Kain self ‘n poging aangewend om God se guns te wen. Die Here het dit nie aanvaar nie (Gen. 4:3, 5). Abel was ‘n profeet en het deur direkte openbaring geleer dat hy ‘n offer moes bring (Luk. 11:50-51, Heb. 11:4). Die Here het hom en sy offer aanvaar (Gen. 4:4).
Soos Abel het Noag, Abraham, Isak, Jakob en sy nasate altare vir die Here gebou (Gen. 9:20, 22:13, 26:25, 35:7, Eks. 5:3). Die Here het vir hulle geleer dat hulle sonde die dood verdien, maar dat Hy ‘n dier sal gee om in hulle plek te sterf: “sonder bloedvergieting vind daar geen vergifnis plaas nie.” (Heb. 9:22).
Al hierdie offers het heengewys na die Finale Offer waardeur God sy volk se sonde sou wegneem: “jy moet Hom Jesus noem, want dit is Hy wat sy volk van hulle sondes sal verlos… Dáár is die Lam van God wat die sonde van die wêreld wegneem!” (Matt. 1:21, Joh. 1:29).
Jesus is die Plaasvervanger wat in ons plek sterf (53:4-6). God se swaard het Hom getref, sodat dit jou nie hoef te tref nie (v.5-7). As jy erken dat jy teen God gesondig het, dat jy sy straf verdien, dat jy niks kan doen om sy guns te wen nie, en dat Jesus jou enigste hoop is, sal God sy offer in jou plek aanvaar.
Maar as jy sy offer eenkant toe skuif en deur godsdienstige dade of goeie werke probeer om sy guns te wen, sal Hy jou streng bestraf. Jy het Jesus se offer verwerp en in jouself probeer om reg te wees met God. Jy het gedink dat jou sonde nie so erg is nie, en dat jy Hom met jou goeie werke kan omkoop. Jy het gehoop dat jou kerkbywoning, tiendes en ander godsdienstige werke sy toorn kan afwend. Jy wou nie erken dat jy geestelik brandarm is nie, en het gedink dat jy ryk genoeg is om sy vergifnis te koop.
En sal die Here jou nie hiervoor straf nie? Sal Hy jou nie oordeel as jy die offer van sy liefde verwerp, en dink jý kan beter doen nie (v.6)? Dit bekommer my dat die gemiddelde Afrikaner soos Edom die Here se offer verwerp. Ek praat nie hier van rou ongelowiges nie, maar van mense wat al vir jare in evangeliese kerke sit.
Ek het oor die afgelope paar jaar met meer as 30 kerkmense gepraat wat nie vir my die evangelie kon sê nie. Die kern van ons geloof (wie Jesus Christus is en wat Hy gedoen het) was nie eers op hulle geestelike radar nie. Toe ek hulle oor hulle redding vra het hulle nie ‘n woord oor Jesus se kruisdood en opstanding gesê nie. Hulle hoop vir die hemel is so te sê uitsluitlik op hulle goeie werke gebaseer.
‘n Vriend van my het dieselfde ervaar. Maar in sy geval was dit erger. Hy het die predikante in sy dorp besoek. ‘Wat is die evangelie?’ het hy hulle gevra. Twee van hulle kon vir hom ‘n duidelike antwoord gee. Vir die res was Jesus se kruisdood nie deel van die evangelie nie; dit het oor goeie werke gegaan.
Ek verstaan dat mense soms geïntimideer voel of senuweeagtig is. In party gevalle praat mense van bekering en genade, maar nie van Jesus se kruisdood nie. In sulke gevalle dink ek dat hulle dalk die Here ken, maar nie goeie lering ontvang het nie.
Maar in my ervaring is dit die uitsondering en die reël nie. In die meeste gevalle ken hierdie mense nie die Here nie. Omdat Jesus se offer nie vir hulle belangrik is nie, sal die Here hulle soos offerdiere slag (v.6-7). Kan jy Hom hiervoor kwalik neem as Hy alles gedoen het om sondaars te red, en hulle sy offer verag? Dit is asof hulle sê: ‘Die Here het nie genoeg gedoen om sondaars te red nie; ons moet iets byvoeg.’
Sal die Here ons onkunde verskoon as ons duisende kerke, die Bybel in ons eie taal, en baie ander evangelie-voorregte het? Hiervoor sal die Here sy swaard ekstra skerp maak en ons met ‘n dubbele oordeel vergeld.
Dié wat gereeld die evangelie hoor maar nie ter harte neem nie, sal nóg strenger geoordeel word. Ek praat van mense soos ek en jy. “En elkeen aan wie veel gegee is, van hom sal veel gevorder word; en aan wie hulle veel toevertrou het, van hom sal hulle oorvloediger eis.” (Luk. 12:48).
Die strengste oordeel wag egter vir dié wat in die Here se diens staan, maar nie die evangelie verkondig nie: “wee my as ek die evangelie nie verkondig nie!” (1Kor. 9:16). “Moenie baie leermeesters wees nie, my broeders, omdat julle weet dat ons ‘n groter oordeel sal ondergaan.” (Jak. 3:1).
In die lig hiervan wil ek vir jou sê om nie gerus te wees omdat jy in ‘n gemeente betrokke is, of omdat jou familie darem in ‘n kerk kom nie. Glo jy die evangelie? Hoor en glo jou familie dit? Hoe verstaan hulle verlossing: vertrou hulle op hulle werke, of rus hulle in niks anders as in Jesus Christus en sy kruisdood vir sondaars nie?
As ek aan hierdie dinge dink, heg ek nie veel waarde aan mense wat sê dat ons ‘n ‘Christelike volk’ is nie. Ek dink nie eers dat ons dit in die verlede was nie. Vir my lyk dit of Afrikaners Christelike waardes gehad het, maar nie geweet het wat dit beteken om weergebore te wees nie.
Ek wonder partykeer of ‘n sekere jong predikant in Johannesburg reg is: ‘South Africa is a pre-Christian country.’ Ons neem m.a.w. aan dat mense gered is omdat hulle kerk toe gaan, maar eintlik het ons die evangelie dringend nodig.
Ek is seker dat Afrikaners dit vir die eerste twee of drie geslagte geglo het. Maar daarna het ons van die bus af geval. Talle Afrikaners het geglo dat hulle op grond van hulle Afrikanerdom, die uitverkiesingsleer, die verbond, die doop, hulle aanneming en voorstelling, hulle ouers se geloof of iets anders gered is.
In sommige hoofstroom kerke was dit ongehoord om die evangelie met sg. ‘verbondskinders’ te deel. Die kerk en kinders se ouers het aangeneem dat die volgende geslag gered is, en nie die evangelie met hulle gedeel nie. So het hulle ‘n heidense geslag grootgemaak – kerkgangers wat nie die eerste dinge van die evangelie verstaan nie.
Toe hierdie geslag groot word, het hulle kinders gesien dat hulle op ‘n Sondag vroom in die kerk sit, maar in die week soos die wêreld lewe. Nou, 35 en 40 jaar later is hierdie kinders groot. Baie van hulle voel ‘n veer vir die kerk. Hulle sal baie eerder op ‘n Sondag fietsry of by ‘n braai wees as om in die kerk te sit.
Die ergste van alles is dat hulle nog steeds dink hulle is ‘okay’ met die Here. Hulle het immers ‘n Christelike agtergrond, is gedoop, en is nog êrens lidmaat by ‘n gemeente. Wat D.A. Carson se kollega van die Amish gemeenskap in Amerika gesê het, is tot ‘n mate waar van ons eie volk:
‘Die eerste geslag het die evangelie geglo en die uitvloeisel daarvan in hulle lewens gehad. Die tweede geslag het aanvaar dat hulle die evangelie ken, en op die uitvloeisels gefokus. Die derde geslag het die evangelie verwerp, en al wat hulle oor gehad het was die uitvloeisels.’
Vandag het ons skaars die uitvloeisels oor. Die gevolge van ‘n sterk evangelie-invloed is vinnig besig om te verdwyn. Soos die res van die tale in ons land, het Afrikaners die evangelie nodig. Wie sal dit vir hulle bring? Sal ons te skaam wees om dit met ons eie mense te deel?
Paulus wou hê dat sy stamgenote gered moet word (Rom. 9:3). En sal jy nie soos hy wees nie? Wat John Knox van Skotland gesê het, moet ek en jy van ons mede-Afrikaners en die res van ons landgenote sê: ‘Give me Scotland or I die!’ Give me South Africa or I die!
 Vertalers kan nie die identiteit van elke dier vasstel nie.